KIRJALLINEN KYSYMYS E-3015/02

esittäjä(t): Dominique Vlasto (PPE-DE) komissiolle

(23. lokakuuta 2002)

Aihe: Euroopan sosiaalirahaston myöntämien tukien hallinnointi Ranskassa

Kansallinen toimikunta (CCAH-PSP), joka koordinoi Ranskassa vammaisten avustustoimia, sosiaalista kehitystä ja työllistämistä, on hyväksytty yhteistyöelimeksi vuosiksi 19911993 ja 19951999 Euroopan sosiaalirahaston (ESR) rahoittamiin toimenpideohjelmiin. Tavoitteena on edistää nuorten vammaisten pääsyä ammattiin tavallisessa työympäristössä.

Vuonna 1999 toimikunta joutui vaikeuksiin, sillä Euroopan sosiaalirahaston myöntämää tukea ei maksettukaan kokonaisuudessaan. Työ- ja sosiaaliministeriön sosiaalialan toiminnan pääosasto (DGAS) oli tehnyt aloitteen tuen määrän vähentämisestä. Vaikuttaa siltä, että vuonna 1999 toimikunnalle maksettiin selvästi vähemmän tukea kuin Euroopan sosiaalirahasto oli vahvistanut ja määrännyt.

1. Onko Euroopan sosiaalirahaston myöntämä tuki maksettava kokonaisuudessaan yhteistyöelimille, jotka vastaavat ohjelmien toteuttamisesta? Mikä on Ranskan työ- ja sosiaaliministeriön sosiaalialan pääosaston (DGAS) rooli asiassa? Voiko se vähentää tukea, jonka Euroopan sosiaalirahasto on myöntänyt yhteistyöelimen käyttöön?

2. Voiko komissio ilmoittaa, kuinka paljon Ranska sai vuonna 1999 Euroopan sosiaalirahastolta ohjelmakaudella 19941999 tavoitteen 3 toimenpiteeseen 17 varattua tukea? Voiko komissio ilmoittaa, kuinka suuri osa tuen määrästä itse asiassa maksettiin vuonna 1999 vammaisten avustustoimia koordinoivalle kansalliselle toimikunnalle?

Anna Diamantopouloun komission puolesta antama vastaus

(27. marraskuuta 2002)

1. Yhteisön rakennerahastoista on ensinnäkin huomautettava, että komissio rajaa toimensa niin, että se määrittelee yhteistyössä kyseisen jäsenvaltion kanssa vahvistettujen tavoitteiden saavuttamiseksi noudatettavat toimintalinjat sekä tarkoituksenmukaisimmat toimenpiteet ja toimet.

Hyväksyttyjen toimien ja toimenpiteiden täytäntöönpano kuuluu sen jälkeen ainoastaan jäsenvaltiolle sekä toimivaltaisille kansallisille ja/tai alueellisille viranomaisille. Vastuualueiden jaosta johtuu, että komissio ei yleensä tunne jäsenvaltioissa tehtyjä päätöksiä, jotka koskevat sellaisten hankkeiden tai hankeryhmien hyväksymistä, jotka ovat toimenpideohjelmissa määriteltyjä toimia tai toimenpiteitä alemmalla tasolla. Niin ollen komissiolla ei ole tietoa Ranskan työ- ja sosiaaliministeriön sosiaalialan toiminnan pääosaston (DGAS) päättämästä mahdollisesta vähennyksestä Euroopan sosiaalirahaston (ESR) myöntämään tukeen toimille, joita koordinoi kansallinen toimikunta (CCAH-PSP). Sen tehtävänä on koordinoida vammaisten avustustoimia, sosiaalista kehitystä ja työllistämistä.

Tässä yhteydessä komissio voi ainoastaan vahvistaa, että 20 päivänä heinäkuuta 1993 annetun neuvoston asetuksen (ETY) N:o 2082/93(1), joka oli voimassa kyseisellä ajanjaksolla, 21 artiklassa määrätään: Maksut on suoritettava lopullisille edunsaajille ilman sellaisia vähennyksiä tai pidätyksiä, jotka saattavat vähentää sen taloudellisen tuen määrää, johon kyseisillä edunsaajilla on oikeus.

2. Koska tavoitetta 3 koskevasta vuosien 19941999 ohjelmasta ei vielä tähän mennessä ole tehty tilinpäätöstä, komissio ei pysty ilmoittamaan summaa, jonka se on maksanut vuonna 1999 kyseisen ohjelman toimenpidettä 17 varten.

Komissio voi kuitenkin vahvistaa, että mitä tulee ohjelmaan 19941999 ja erityisesti sen jaksoon 1999, kyseisen ohjelman viimeisen rahoitussuunnitelman mukaan, sellaisena kuin se on muutettuna komission 30. joulukuuta 1999 tekemällä päätöksellä, ESR on osallistunut 58,106 miljoonalla eurolla toimenpiteeseen 17, Erittäin heikossa asemassa olevien kansalaisryhmien taitojen ajan tasalle saattaminen ja koulutus, koko järjestelmän osalta (kansallinen ja alueellinen ohjelmalohko).

Mainittu toimenpide koski todellakin vammaisia, mutta yleisemmin myös maahan muuttaneita tai ulkomaisia työnhakijoita, pakolaisia, oikeustoimenpiteiden alaisia tai vapausrangaistusta suorittavia henkilöitä sekä lukutaidottomia kansalaisia. Rahoitussuunnitelmasta ei käynyt ilmi ohjelman hallinnoinnin osalta, kuinka ESR:n toimenpiteeseen 17 varattu rahoituserä jakautui kohderyhmittäin. Näin ollen komissiolla ei vielä ole tietoa Ranskan työ- ja sosiaaliministeriön kyseiselle toimikunnalle mainitun toimenpiteen puitteissa myöntämästä summasta. Komissio ottaa kuitenkin yhteyttä jäsenvaltioon ja välittää varmasti arvoisalle parlamentin jäsenelle lisätietoja heti niitä saatuaan.

(1) Neuvoston asetus (ETY) N:o 2082/93, annettu 20 päivänä heinäkuuta 1993, asetuksen (ETY) N:o 2052/88 soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 4253/88 muuttamisesta, EYVL L 193, 31.7.1993.